Virallinen lehti nro C 304 , 06/10/1997 s. 0080



A4-0269/97 Päätöslauselma komission tiedonannosta «Ensimmäinen Euroopan innovaatioita koskeva toimintasuunnitelma - Innovaatio kasvun ja työllisyyden palveluksessa» (KOM(96)0589 - C4-0624/96) Euroopan parlamentti, joka - ottaa huomioon komission tiedonannon (KOM(96)0589 - C4-0624/96), - ottaa huomioon 6. kesäkuuta 1996 antamansa päätöslauselman komission innovaatiota koskevasta vihreästä kirjasta ((EYVL C 181, 24.6.1996, s. 35)), - ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön sekä talous- ja raha-asioita sekä teollisuuspolitiikkaa käsittelevän valiokunnan, työllisyys- ja sosiaaliasiain valiokunnan ja kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnot (A4-0269/97), A. katsoo, että innovaatioita tarvitaan Euroopan teollisuuden kilpailuaseman parantamiseksi ja että ne ovat erittäin tärkeitä työpaikkojen luomiselle ja talouskasvulle, B. katsoo, että jäsenvaltioiden innovaatiopolitiikan olisi oltava opetusjärjestelmän olennainen osa, C. katsoo, että tietoyhteiskunnan saavutukset ovat erityisen merkittäviä kaikkien innovaationäkökohtien kannalta, D. katsoo, että julkisia varoja voidaan käyttää entistä tehokkaammin korkeakoulujen, tutkimuslaitosten, hallitusten virastojen ja teollisuuden yhteensaattamiseksi, jotta ne kehittäisivät yhdessä pitkän aikavälin tutkimusohjelmia, E. katsoo, että lainsäädännöstä ei ole, niin kuin ei myöskään lyhyen aikavälin toimenpiteistä, mitään todellista hyötyä aidon innovaatiokulttuurin vaalimisessa; 1. On tyytyväinen komission ensimmäiseen Euroopan innovaatioita koskevaan toimintasuunnitelmaan, mutta korostaa, että nykyisessä muodossaan sitä on pidettävä pelkästään ensimmäisenä kehyksenä niiden keskustelujen jatkamiselle, jotka alkoivat innovaatioita koskevaan vihreään kirjaan liittyvästä keskustelusta; 2. Toteaa, että innovaatio olisi ymmärrettävä sanan laajimmassa merkityksessä ja muistuttaa, että koulutus ja taitojen lisääminen ammatillisella koulutuksella ja uudelleenkoulutuksella ovat olennaiset edellytykset mille tahansa muulle investoinnille innovaatioiden alalla, ja tämä pätee aivan erityisesti tietotekniikan alalla; 3. On sitä mieltä, että tiukat ympäristönormit loisivat uusia teknologisia innovaatioita, jotka hyödyttäisivät suuresti ihmiskuntaa; 4. Huomauttaa, että innovaatiopolitiikalle ei ole vakiomallia, joka voitaisiin yleistää; alueiden, Pyritysten, järjestöjen ja kansalaisten on löydettävä omat innovointiin johtavat tiensä; olisi kuitenkin toteutettava toimenpiteitä sen varmistamiseksi, että innovoinnin alalla toimiville uusille järjestöille ja yksilöille tarjotaan maksimaalinen apu, ehkä verotukseen liittyvillä kannustimilla, ja että kasvun esteet pidetään minimaalisina; 5. On tyytyväinen komission ponnisteluihin virittää kokemusten vaihtoa parhaiden käytäntöjen ja innovoinnin edistämiseksi ja levittämiseksi Euroopan instituutioiden, hallitusten virastojen, viranomaisten ja järjestöjen hallinnossa; 6. Pitää myönteisenä komission pyrkimystä parantaa ja yksinkertaistaa aloittavien yritysten toimintaympäristöä; 7. Huomauttaa, että ryhmätyöskentelyä harjoittavat ja laatujärjestelmiä toteuttavat sekä yleensä joustavan asenteen omaksumiseen kykenevät yritykset sopivat hyvin sellaisten muutosten tekemiseen, jotka ovat tarpeen innovaatioiden sisällyttämiseksi toimintaan, joko tuotantoprosesseihin, työn järjestelyyn tai asiakaslähtöisiin palveluihin; 8. On tyytyväinen komission pyrkimyksiin perustaa Eurooppaan arviointimenetelmä (benchmarking) yritysten välistä vertailua varten; 9. Korostaa, että asianmukainen rahoitus alun perustamisvaiheen jälkeen ja asianmukaisin edellytyksin saattaa olla ratkaiseva toimintaansa aloittelevien yritysten menestymisen tai epäonnistumisen kannalta; tunnustaa Euroopan investointipankin ja investointirahaston tärkeän roolin työllisyyden luomisessa Euroopassa olevien investointimahdollisuuksien kautta; 10. Korostaa tarvetta lisätä innovaatioiden rahoitusta markkinoille mentäessä, kun prototyyppi muuttuu lopputuotteeksi; tämänkaltaiseen rahoitukseen ei tulisi kuulua naamioituja tukiaisia, vaan sen olisi perustuttava perinpohjaiseen riskien analyysiin; 11. On sitä mieltä, että innovaatioiden rahoitusta voitaisiin yhteisössä edistää sovittamalla paremmin yhteen yrityspolitiikkaa, tutkimuspolitiikkaa, opetusta ja alueellista kehittämistä koskevia palveluita; 12. Toteaa tyytyväisenä EASDAQin (European Association of Securities Dealers Automated Quotation) käyttöönoton voimakkaasti kasvavien huipputekniikkayritysten rahoituksessa; 13. Kehottaa komissiota - ilmoittamaan toimensa tärkeysjärjestyksessä, - muotoilemaan käytännön ehdotuksia innovaatioiden rahoittamiseksi, mukaan lukien osakeoptioita koskevat ohjelmaluonnokset, ja yhdistämään nämä ehdotukset pk-yrityksille myönnettävään tukeen samalla ottaen huomioon pk-yritysten heterogeenisen luonteen, joka edellyttää joustavaa lähestymistapaa, ja kannustaen pk-yrityksiä itseään tuottamaan enemmän innovoinnin rahoittamista ja kehittämistä koskevia ehdotuksia, - laatimaan normeja, tavaramerkkejä ja patentteja koskevat säännöt, jotta eurooppalaiset tuotteet ja palvelut ovat yhteensopivia ja yhdessä toimivia Euroopan unionissa ja maailmanlaajuisesti, - määrittelemään, miten sellaiset yhteisön välineet kuin tutkimus- ja kehitystyön puiteohjelma, alue- ja rakennerahastot, sosiaalirahastot, opetus ja koulutus, hiilen ja teräksen tutkimus, tietopalvelut ja kansainvälinen yhteistyö voitaisiin sisällyttää EU:n innovaatiokyvyn parantamispyrkimyksiin, - kannustamaan EU:n tutkimusta innovatiivisempaan suuntautumiseen, - luomaan yhteisölle tutkimuksen ja teknologisen kehittämisen puitteet EUREKA-hankkeista saatujen kokemusten perusteella, - kannustamaan pk-yritysten kansainvälistämiseen tähtääviä pilottihankkeita; 14. Kehottaa jäsenvaltioita - jatkamaan kurssien ja opetusmenetelmien tarkistamista, ennen kaikkea jotta ne edistäisivät luovuutta ja yrittäjähenkeä jo pienestä pitäen, ja harkitsemaan mahdollisia muutoksia opettajien koulutukseen, - varmistamaan, että tutkimus- ja teollisuusympäristön välisiä yhteyksiä parannetaan vahvistamalla niiden kykyä vuoropuheluun, - lisäämään ihmisten liikkuvuutta korkeakoulujen ja teollisuuden välillä luomalla sopivat hallinnolliset puitteet, - harkitsemaan innovatiivisiin hankkeisiin tai yrityksiin tehtävien investointien edullisempaa verokohtelua, - antamaan suoraa tukea pk-yrityksille vahvistamalla tällaisten yritysten tarvitsemaa infrastruktuuria; pitämään pk-yrityksiä perusedellytyksenä hallita nopeata teknologiakehitystä, muutoksia hankkija-tuottaja-asiakas -ketjussa ja vaihtelevia markkinatilanteita, - antamaan komissiolle lisää valtaa hallita EU:n TTK-puitehankkeita, jolloin komissio voi suunnata hankkeita uudelleen ja aloittaa uusia hankkeita silloin, kun perustutkimuksen kehityssuuntaukset ja uusi teknologia antavat siihen aihetta, - auttamaan pk-yrityksiä laajemman taloudellisen asiantuntemuksen hankkimisessa; sopiva kehys tämäntyyppiselle toiminnalle voitaisiin järjestää ottamalla mukaan pk-yritykset ja paikallisyhteisöistä esimerkiksi kauppakamarit ja innovoinnin asiantuntijakeskukset; 15. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille.